  Майя Бывальцева Удмуртиысь биатлонистка Ульяна Кайшева Россиысь мукет улосвылъёс понна бызьылыны ӵектонъёсты палэнтӥз. Вордскем шаерезлэсь данзэ утьыны умойгес, вераз со иворъёсъя «Удмуртия» агентстволэн корреспондентэзлы. «Мон пумит луи. Уг вера, кыӵе улосвылъёслэсь ӵектонъёс вал, но мыным сюлмыя умойгес Удмуртия понна бызьылыны, малы ке шуоно со, нырысь ик, мынам вордскем шаере», — вераз Ульяна. Спортсменка озьы ик вераз, сборъёс но ӵошатсконъёс вискын вакчи дыр куспын солы элькунэ вуылыны кылдылэ ик шуыса. Али Ульяна Кайшева Тюменьын сборъёсын, 11-тӥ шуркынмонэ отын быръён тренировкаос ортчозы. Собере, 17-тӥ шуркынмонысен, Россилэн командаез дасяськонзэ Норвегиын азьланьтоз, отын озьы ик быръён стартъёс ортчозы. Солы йылпумъянъёсъя, тренеръёслэн штабзы дуннелэн Кубокез но IBU-лэн Кубокез понна вожвылъяськонлэн люкетъёсаз пыриськон понна командаосты кылдытоз. Асьме биатлонисткамылэн туж потэ отчы шедемез. 1-тӥ шуркынмонэ Россиысь биатлонистъёслэн огазеяськонзы дуннелэн но Европалэн чемпионатъёсазы, Кубоклэн люкетъёсаз спортсменъёсты быръён куронъёсты шараяз. Нялтас вераса, Ульяна Кайшева сезонлы дасяське Россиысь нылкышноослэн командазылэн валтӥсь тренерез Валерий Медведцевлэн кивалтэмез улсын. Тодэ вайытом, со Удмуртиысь тодмо спортсмен, биатлонъя дуннелэн но Олимпи шудонъёслэн чемпионэз. Тегъёс: Спорт Можга Биатлон Удмуртия Россия УльянаКайшева  